Správa zo zahraničnej pracovnej cesty - osnova
1.  Účastník ZPC:
Mgr. Patrik Helmich, Sekcia vedy a techniky MŠVVaŠ SR

2.  Zahraničná pracovná cesta:
Štát: Belgicko
Mesto: Brusel,
Vykonaná v dňoch: 13.-14.11.2012, 
Názov prijímajúcej organizácie: Európska komisia   
Účel cesty: Stretnutie zástupcov členských štátov z ministerstiev zodpovedných za národné podporné štruktúry programu Horizont 2020
Spôsob jej financovania: cestovní náklady refunduje EK, pobytové náklady hradí MŠVVaŠ SR 

3.  Rámcový program pobytu:
13.11.2012 – prílet do Bruselu
14.11.2012 – rokovanie zástupcov členských štátov (9.30 hod do 16.00 hod)  

4.  Stručný priebeh rokovaní, resp.  študijného pobytu:

Hlavným cieľom rokovania bolo za účasti zástupcov ministerstiev členských krajín EÚ prediskutovať a priamo na rokovaní dospieť k prvej podobe princípov fungovania nových podporných štruktúr pripravovaného rámcového programu pre výskumu a inovácie – program Horizont 2020.
Národné podporné štruktúry budú tak ako v prípade aktuálneho 7. rámcového programu pre výskum, technický rozvoj a demonštračné aktivity (7. RP) pozostávať z národných kontaktných bodov (NCP) a národných delegátov. 
Účastníkom bol predložený podkladový materiál, ktorý obsahoval okruhy tém a otázky. Materiál už bol upravený v súlade so stretnutím národných koordinátorov NCP, ktoré sa uskutočnilo dňa  25.10.2012.
Z diskusie vyplynuli následné závery pre jednotlivé oblasti:
Štruktúra NCP:
Európska komisia predložila prvý návrh štruktúry NCP, ktorý počíta z celkovo 23 pozíciami NCP rozdelenými podľa jednotlivých priorít programu Horizont 2020 (vrátane osobitných pozícií NCP pre právne a finančné otázky a EIT).
V rámci diskusie sa účastníci zhodli, že štruktúra by mala odzrkadľovať jednotlivé priority programu Horizont 2020 ale zároveň aj štruktúru národných delegátov (teito dve funkcie by sa mali navzájom dopĺňať a často sa aj navzájom zastupujú na rokovaniach čo je pravidlom aj v SR).
Niektoré členské štáty sa zasadzujú za mierne zníženie (spájanie) počtu NCP z dôvodu lepšej efektivity.

Veľmi problematickou je otázka národných delegátov, ktorí majú za úlohu v programových výboroch presadzovať záujmy domovskej krajiny a v aktuálnom 7. RP majú možnosť schvaľovať financovanie jednotlivých projektov.
Táto právomoc je ohrozená návrhom Európskej komisie, ktorá navrhla výraznú zmeny v komitológii a chce ju obmedziť na jeden programový výbor so 4 konfiguráciami (v porovnaní s 20 programovými výbormi v 7. RP). Zároveň ich pôsobnosť vidí skôr v strategickej rovine, pričom by nemali schvaľovať financovanie projektov.
Po prvých negatívnych vystúpeniach Európska komisia obmedzila diskusiu iba na úlohu NCP, s tým, že problém komitológie sa v súčasnosti rieši v Rade EÚ na pracovnej skupine pre výskum (kde sa stretol so spoločným veľmi negatívnym ohlasom členských štátov EÚ)

Prepojenie NCP a siete EEN (Enterprise Europe newtwork):
Návrh Európskej komisie zapojiť do štruktúry NCP sieť EEN (podporná sieť pre malé a stredné podniky) prostredníctvom prevzatia postu NCP pre malé a stredné podniky sa stretla s rozporuplnými reakciami členských štátov. Môže nastať niekoľko praktických problémov. Zatiaľ čo NCP sú menovaní, financovaní členskými štátmi a tieto za ne zodpovedajú EEN na národnej úrovni vzniká na základe projektu (financované z programu COSME), má odlišné financovanie a nominačné postupy. Navyše aktuálny EEN končí v roku 2013 a nový nebude k dispozícii ihneď na začiatku spustenia programu Horizont 2020. 

Európska komisia naopak argumentuje, že takýmto prepojením vznikne pre malé a stredné podniky bod, kde budú mať k dispozícii všetky informácia o možnostiach podpory výskumu, vývoja a inovácií. Európska komisia musela v tomto bode skonštatovať, že sa návrh nestretol s príliš pozitívnou reakciou a bude predmetom diskusie aj na ďalšom stretnutí v januári 2013.

Národne webové portály pre program Horizont 2020:
Návrh Európskej komisie na vznik nového portálu pre program Horizont 2020, ktorý by bol prepojený na nové štandardizované a jednotné národné portály (po vzore Euraxess) členské štáty v rámci diskusie podrobili kritike. Väčšina účastníkov poukazovala na duplicitu. Už dnes sú v prevádzke efektívne, pravidelne aktualizované národné portály pre 7. RP (vrátane SR – www.7rp.sk), ktoré je možné kontinuálne použiť pre Horizont 2020. Nie je zrejmé akú pridanú hodnotu by takýto návrh priniesol za vynaložené prostriedky.   
Väčšina sa vyslovila za model, kde by existoval centrálny portál pre Horizont 2020, na ktorý by odkazovali národné portály, ktorých podoba by bola v kompetencii členských štátov avšak spĺňala určité vhodne nastavené minimálne štandardy.

Monitoring výkonu funkcie NCP:
Zástupcovia členských štátov súhlasili s myšlienkou kolektívneho monitoringu činnosti NCP avšak pri zachovaní národných kompetencií. Možnosťou je pravidelné stretnutie národných koordinátorov NCP a predstaviteľov Európskej komisie. Hodnotenie by malo prebiehať prostredníctvom vzájomného hodnotenia (peer review).
Čo sa týka hodnotenia činnosti konkrétnych NCP dohodne sa postup, ktorý v prípade dlhodobej nespokojnosti s činnosťou NCP (neplnenie minimálnych štandardov) môže vyústiť až v zaslanie žiadosti zo strany Európskej komisie adresovanej príslušnému ministerstvu, v ktorej požiada o nahradenie NCP.  

Pravidlá pre vytvorenie siete NCP:
Na rokovaní bol už prezentovaný prvý návrh pravidiel pre vytvorenie siete NCP (Minimum standards and guiding principles). Obsahuje základné princípy a charakteristiky, definícia úloh NCP, proces ich nominácie a minimálne štandardy ich činnosti. 

Prvé kolo školení  nových NCP:
Dosiahla sa široká podpora pre zorganizovanie rozsiahlych školení NCP pre nový program Horizont 2020 so začiatkom v druhom polroku 2013. V prípade zapojenia EEN do siete NCP , by mala zahrnúť aj ich zástupcov.

5.  Odporúčané závery:

Ďalšie stretnutie zástupcov ministerstiev k vytvoreniu národných podporných štruktúr pre program Horizont 2020 sa predbežne uskutoční 28. januára 2013.
Otvorenou otázkou zostáva najmä začlenenie EEN do siete NCP (prostredníctvom NCP pre malé a stredné podniky). Európska komisia prisľúbila, že na budúcom stretnutí príde s detailnejším návrhom a vysvetleniami otázok, ktoré vzniesli zástupcovia ministerstiev.
Problémom je komitológia – budúca podoba programových výborov (národných delegátov). Tento problém sa však musí najprv vyriešiť na úrovni Rady EÚ (Pracovná skupina pre výskum resp. dokonca až ministerská Rada pre konkurencieschopnosť).
Podarilo sa však dohodnúť na viacerých aspektoch prípravy vytvárania a fungovania národných podporných štruktúr programu Horizont 2020 vrátane prvej verzie pravidiel pre vytvorenei siete NCP.

6.   Prehľad prinesenej dokumentácie a miesto jej uloženia
Dokumentácia je uložená na sekcii vedy a techniky.

7.   Osobitne vyhodnotený očakávaný prínos ZPC

Získané poznatky budú využité pri príprave novej siete národných podporných štruktúr programu Horizont 2020 (NCP a národní delegáti).
Otázka komitológie bude prerokovaná na zasadnutiach Pracovnej skupiny pre výskum a ministerskej Rady pre konkurencieschopnosť (11.12.2012). 

8.    Spôsob zverejnenia výsledkov ZPC, prenos získaných informácií
Zverejnené na www.minedu.sk

Súhlasím so zverejnením správy na internete

Správu vypracoval: Mgr. Patrik Helmich
Správu schválil:  Ing. Róbert Szabó, PhD. zastupujúci generálny riaditeľ Sekcie vedy a techniky MŠVVaŠ SR
 
Poznámka:
Správu zo ZPC je potrebné vypracovať do 10 dní od jej ukončenia a v papierovej aj elektronickej forme (rtf. formát) predložiť na Sekciu medzinárodnej spolupráce MŠVVaŠ SR.